b"\n_START_ARTICLE_\nPulkininkas (JAV)\n_START_PARAGRAPH_\nPulkininkas (angl. colonel)\xc2\xa0\xe2\x80\x93 karinis laipsnis Jungtini\xc5\xb3 Amerikos Valstij\xc5\xb3 armijoje, Karin\xc4\x97se oro paj\xc4\x97gose ir J\xc5\xabr\xc5\xb3 p\xc4\x97stinink\xc5\xb3 korpuse. Kaip ir kit\xc5\xb3 \xc5\xa1ali\xc5\xb3 pulkininkai JAV pulkininkai yra vir\xc5\xa1esni u\xc5\xbe pulkininkus leitenantus ir \xc5\xbeemesni u\xc5\xbe brigados generolus. Atitinka JAV karinio j\xc5\xabr\xc5\xb3 laivyno kapiton\xc4\x85 (angl. captain).\n_START_SECTION_\nSkiriamasis \xc5\xbeenklas\n_START_PARAGRAPH_\nSkiriamasis JAV pulkininko \xc5\xbeenklas yra sidabrinis erelis, \xc5\xbevelgiantis \xc4\xaf priek\xc4\xaf. Iliustracijoje parodytas \xc5\xbeenkliukas erelis yra nuo kairio peties. Ant de\xc5\xa1inio peties d\xc4\x97vimas erelio \xc5\xbeenkliukas b\xc5\xabna veidrodi\xc5\xa1kai atspind\xc4\x97tas._NEWLINE_Sidabrinis pulkininko erelis yra stilizuotas erelis i\xc5\xa1 JAV did\xc5\xbeiojo antspaudo (kuris kartu yra ir JAV herbas). Ant erelio kr\xc5\xabtin\xc4\x97s skydas su JAV v\xc4\x97liavos atvaizdu, naguose laiko alyvmed\xc5\xbeio \xc5\xa1akel\xc4\x99 ir str\xc4\x97li\xc5\xb3 pluo\xc5\xa1t\xc4\x85.\n_START_SECTION_\nPulkininko laipsnio suteikimas\n_START_PARAGRAPH_\nPaauk\xc5\xa1tinimas \xc4\xaf pulkininkus vykdomas pagal Gynybos departamento politik\xc4\x85, paremt\xc4\x85 Gynybos karinink\xc5\xb3 personalo aktu (Defense Officer Personnel Management Act, DOPMA, 1980\xc2\xa0m.). DOPMA nurodo, kad 50% pulkinink\xc5\xb3 leitenant\xc5\xb3, i\xc5\xa1tarnav\xc4\x99 su \xc5\xa1iuo laipsniu ma\xc5\xbeiausiai 3 metus, turintys 21-23\xc2\xa0m. karininko tarnybos sta\xc5\xbeo, turi b\xc5\xabti paauk\xc5\xa1tinti \xc4\xaf pulkininkus. Pulkininkai priskirti atlyginim\xc5\xb3 kategorijai O-6.\n_START_SECTION_\nKilm\xc4\x97\n_START_PARAGRAPH_\nJAV kariuomen\xc4\x97s pulkininko laipsnis yra kil\xc4\x99s i\xc5\xa1 D. Britanijos pulkininko laipsnio. Pirmieji JAV pulkininkais tapo karininkai i\xc5\xa1 kolonij\xc5\xb3 milicijos, kuri Amerikos kolonijose buvo Brit\xc5\xb3 armijos rezervas. Prasid\xc4\x97jus JAV Nepriklausomyb\xc4\x97s karui kolonijin\xc4\x97 \xc4\xafstatym\xc5\xb3 leid\xc5\xbeiamoji vald\xc5\xbeia gal\xc4\x97jo asmenims suteikti \xc4\xafgaliojimus suformuoti pulk\xc4\x85 ir tarnauti jame kaip pulkininkai. Tod\xc4\x97l pirmieji JAV pulkininkai buvo paprastai gerbiami asmenys, turintys gerus ry\xc5\xa1ius su vietin\xc4\x97mis bendruomen\xc4\x97mis ir aktyv\xc5\xabs politikoje. Tai iliustruoja klasikin\xc4\x97 fraz\xc4\x97 angl. soldier and statesman 'kareivis ir politikas'._NEWLINE_Pirmasis pulkininko skiriamasis \xc5\xbeenklas buvo auksinis epoletas, segamas ant m\xc4\x97lynos Kontinentin\xc4\x97s armijos uniformos. Pirm\xc4\x85 kart\xc4\x85 u\xc5\xbefiksuota, kad erelio \xc5\xbeenklas naudotas kaip pulkininko skiriamasis \xc5\xbeenklas 1805\xc2\xa0m. 1810\xc2\xa0m. tai patvirtinta oficialiose uniform\xc5\xb3 naudojimo taisykl\xc4\x97se.\n_START_SECTION_\nXIX a.\n_START_PARAGRAPH_\nXIX a. prad\xc5\xbeioje pulkininko laipsnis buvo gana retas, nes armija buvo labai ma\xc5\xbea, o \xc5\xa1\xc4\xaf laipsn\xc4\xaf gaudavo tik po ilg\xc5\xb3 tarnybos met\xc5\xb3. Anglijos-Amerikos karo metais buvo paskirta nema\xc5\xbeai laikin\xc5\xb3j\xc5\xb3 pulkinink\xc5\xb3, bet tai buvo brevetiniai laipsniai, kuriuos at\xc5\xa1auk\xc4\x97 karui pasibaigus._NEWLINE_Jungtini\xc5\xb3 Valstij\xc5\xb3 pilietinio karo metais labai padaug\xc4\x97jo pulkinink\xc5\xb3, nes \xc5\xa1\xc4\xaf laipsn\xc4\xaf naudojo tiek Konfederacijos kariuomen\xc4\x97, tiek S\xc4\x85jungos karininkai, vadovav\xc4\x99 pulkams. Daugelis pulk\xc5\xb3 buvo skubiai suformuoti valstijose, tad \xc5\xa1i\xc5\xb3 dalini\xc5\xb3 pulkininkai tur\xc4\x97jo savanori\xc5\xb3 pulkininko (angl. colonel of volunteers) laipsn\xc4\xaf. Tuo tarpu reguliariosios armijos pulkininkai tebetur\xc4\x97jo ikikarinius profesionalius senosios armijos pulkininko laipsnius._NEWLINE_Pilietinio karo metais Konfederacijos armija naudojo ypating\xc4\x85 skiriam\xc4\x85j\xc4\xaf pulkininko \xc5\xbeenkl\xc4\x85\xc2\xa0\xe2\x80\x93 tris \xc5\xbevaig\xc5\xbedes ant apykakl\xc4\x97s. Generolas Robertas Li ne\xc5\xa1iojo \xc5\xa1iuos skiriamuosius \xc5\xbeenklus, nes toks buvo jo ankstesnis laipsnis JAV kariuomen\xc4\x97je. E. Li atsisak\xc4\x97 d\xc4\x97v\xc4\x97ti Konfederacijos generolo skiriamuosius \xc5\xbeenklus, parei\xc5\xa1k\xc4\x99s, kad jis, Robertas E. Lee, sutiks gauti tik nuolatin\xc4\xaf laipsn\xc4\xaf, kai Piet\xc5\xabs taps nepriklausomais._NEWLINE_Pasibaigus pilietiniam karui pulkininko laipsnis v\xc4\x97l pasidar\xc4\x97 retas, nes JAV kariuomen\xc4\x97 v\xc4\x97l buvo labai suma\xc5\xbeinta. Ta\xc4\x8diau Ispanijos-Amerikos karo metais buvo paskirta daug brevetini\xc5\xb3 pulkinink\xc5\xb3. J\xc5\xb3 tarpe buvo ir Teodoras Ruzveltas bei Deividas Kolsonas.\n_START_SECTION_\nXX a.\n_START_PARAGRAPH_\nPer Pirm\xc4\x85j\xc4\xaf ir Antr\xc4\x85j\xc4\xaf pasaulin\xc4\xaf karus daugiausiai JAV ginkluot\xc5\xb3j\xc5\xb3 paj\xc4\x97g\xc5\xb3 karinink\xc5\xb3 buvo suteiktas pulkininko laipsnis. Didel\xc4\x97 dalis \xc5\xa1i\xc5\xb3 karinink\xc5\xb3 gavo laikin\xc4\x85j\xc4\xaf Nacionalin\xc4\x97s armijos ar JAV armijos pulkininko laipsn\xc4\xaf, nors pagal \xc4\xafprast\xc4\x85 praktik\xc4\x85 taikos metais b\xc5\xabt\xc5\xb3 buv\xc4\x99 reguliariosios kariuomen\xc4\x97s kapitonais._NEWLINE_Baigiantis Kor\xc4\x97jos karui pulkininko laipsnio suteikimo tvarka buvo standartizuota\xc2\xa0\xe2\x80\x93 laipsn\xc4\xaf suteikdavo ma\xc5\xbedaug po 16-18 tarnybos met\xc5\xb3. Ta\xc4\x8diau laikin\xc5\xb3j\xc5\xb3 pulkininko laipsni\xc5\xb3 suteikimas t\xc4\x99s\xc4\x97si, juos suteikdavo ir Vietnamo karo metu. Paskutin\xc4\xaf kart\xc4\x85 laikinasis pulkininko laipsnis JAV kariuomen\xc4\x97je suteiktas 8-o de\xc5\xa1imtme\xc4\x8dio antroje pus\xc4\x97je. Nuo tada karininkams suteikiamas tik nuolatinis pulkininko laipsnis._NEWLINE_Dabar karininkai pulkininko laipsn\xc4\xaf i\xc5\xa1sitarnauja ma\xc5\xbedaug 20-22 tarnybos metais."